На основу члана 38. Став 5. Закона о удружењима („Службени гласник РС“број 51/09), члана 46. став1.тачка 2. Закона о локалној самоуправи („Службени гласник РС“,број 129/07), Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018) и члана 39. Статута општине Гаџин Хан („Службени лист града Ниша“број 63/08,31/11, 46/12 и 36/13),

Скупштина општине Гаџин Хан на седници одржаној дана 14. јуна 2018.године донела је:

О Д Л У К У

О ФИНАНСИРАЊУ И СУФИНАСИРАЊУ

ПРОЈЕКАТА-ПРОГРАМА РАДА УДРУЖЕЊА

Члан 1.

Овом Одлуком уређују се критеријуми, начин и поступак расподеле средстава за финансирање програма рада удружења, за активности које су од јавног интереса за општину Гаџин Хан.

Средства за финансирање програма из става 1. ове Одлуке одруђују се у буџету општине Гаџин Хан.

Члан 2.

Право на финансирање програма рада и средства предвиђеним Одлуком о буџету општине Гаџин Хан имају удружења која су регистрована у складу са Законом о удружењима и имају седиште на територији општине Гаџин Хан , под условом да реализују активности од јавног интереса за потребе грађана општине Гаџин Хан и да њихова делатност није политичке природе.

Члан 3.

Под активностима од јавног интереса у смислу ове Одлуке подразумевају се садржаји које доприносе убрзаном развоју општине Гаџин Хан и афирмацији грађанског активизма.

Члан 4.

Удружења остварују право на доделу средстава за финансирање програма из буџета путем јавног конкурса .

Годишњи план расписивања јавних конкурса Општинско веће објављује најкасније до 31.јануара на званичној интернет страници и доставља Канцеларији за сарадњу са цивилним друштвом.

Члан 5.

Јавни конкурс садржи:

-износ средстава за расподелу по областима ,

-рок за достављање пројеката,

-документацију која се подноси уз пријаву,

-процедуру и рок за пријављивање,

-рок за доношење одлуке о додели средстава и

-остале неопходне податке за реализацију конкурса.

Члан 6.

Пријаве на конкурс подносе се Комисији за расподелу средстава удружењима коју именује Општинско веће посебним решењем.

Комисија из предходног става има председника и четири члана.

Чланови Комисије дужни су да потпишу изјаву да немају приватан интерес у вези са радом и одлучивањем Комисије односно да нису у сукобу интереса.

У Комисију могу бити именована и лица представници стучне јавности.

Стручне и административне послове за потребе комисије обавља Општинска управа Гаџин Хан.

Члан 7.

Пријаве на конкурс подносе се у року од 15 дана од дана објављивања конкурса Комисији на једниственом обрасцу који је саставни део конкурсне документације.

Пријаве пристигле након предвиђеног рока, пријаве које нису поднете од стране овлашћених лица, пријаве са непотпуном документацијом, пријаве поднете на неодговарајућем обрасцу или за намене супротне овом конкурсу као и непотписане пријаве ,неће се разматрати.

Неће се узимати у разматрање пријаве од стране подносиоца којима су додељена средстава по основу предходних конкурса, а нису измирили преузете обавезе по тим конкурсима, или нису поднели детаљан извештај о њиховој реализацији, са доказима о наменском трошењу добијених средстава.

Члан 8.

Комисија утврђује листу вредновања и рангирања пријављених програма у року који не може бити дужи од 60 дана од дана истека рока за подношење пријаве и доставља је Општинском већу на одлучивање.

Листа из става 1. Овог члана објављује се на званичној интернет страници Општинског већа и на порталу e-Управа .

Учесници конкурса имају право увида у поднете пријаве и приложену документацију у року од 3 радна дана од дана објављаивања листе из става 1. овог члана .

На листу из става 1. Овог члана учесници конкурса имају право приговора у року од 8 дана од дана њеног објављивања.

Одлуку о приговору, која мора бити образложена, Општинско веће доноси у року од 15 дана од дана његовог пријема.

Одлуку о избору програма Општинско веће доноси у року од 30 дана од дана истека рока за подношење приговора.

Одлука из става 6. овог члана објављује се на званичној интернет страници Општинског већа и на порталу e-Управа.

Члан 9.

Избор програма који ће се финансирати средствима буџета општине Гаџин Хан врши се применом следећих критеријумима:

1. Референце програма:област у којој се реализује програм, дужина трајања програма, број корисника програма,могућност развијања програма и његова одрживост,
2. Циљеви који се постижу:обим задовољавања јавног интереса, степен унапређења области у који се програм спроводи,
3. Суфинансирање програма из других извора:сопствених прихода,буџета Републике Србије, аутономне покрајне или јединице локалне самоупрве, фондова Европске уније, поклона, донација, легата, кредита и друго, у случају недостајућег дела средстава за финансирање програма ,
4. Законитост и ефиканост коришћења средстава и одрживост ранијих програма: ако су раније коришћена средста буџета, дали су испуњене уговорене обавезе.

Члан 10.

Средстава која су у складу са овом Одлуком, одобре за реализацију програма јесу наменска средства и могу да се користе искључиво за реализацију конкретног програма и у складу са уговором који се закључује између председника општине и удружења.

Уговором се уређују међусобна права, обавезе и одговорности уговорних страна а нарочито: Утврђен предмет програма, рок у коме се програм реализује , конкретне обавезе уговорних страна, износ средстава и начин обезбеђења и преносе средстава, инструменте обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе –предмета програма.

 Уговор из става 2. овог члана закључује начелник Општинске управе са корисником средстава.

Члан 11.

Општинско веће прати реализацију програма за који су одобрена средстава у складу са овом Одлуком .

Удружење односно реализатор програма је дужно да надлежном органу омогући праћење реализације програма.

Члан 12.

Удружење израђује периодичне и завршне наративне и финансијске извештаје.

Периодични и завршни наративни извештај из става 1. овог члана садржи: детаљан опис активности и резултата реализације програма у односу на планиране активности дефинисане уговором, како би се могла извршити процена успешности од стране надлежног органа и образложење за свако одступање од програма и преглед корективних мера чије се предузимање планира од стране корисника средстава.

Периодични и завршни финансијски извештаји из става 1.овог члана садржи:приказ буџета , који је саставни део уговора, са прегледом свих трошкова који су настали током извештајног периода , као и целокупну документацију која оправдава настале трошкове.

Члан 13.

Удружење доставља периодичне и завршне наративне и финансијске извештаје у роковима предвиђеним закљученим уговором.

Члан 14.

Контролу коришћења додељених средстава врши Комисија за расподелу средстава удружењима општине Гаџин Хан, и Извештај доставља Општинском већу на усвајању.

Комисија доставља извештај о контоли коришћења додељених средстава Општинском већу општине Гаџин Хан.

Уколико Комисија утврди да се додељена средства ненаменски користе , или да постоје друге неправилности дужна је да извештај о томе достави Општинском већу, ради доношења решења о раскиду уговора .

Раскидом уговора корисник је у обавези да врати целокупни износ додељених средстава са законском затезном каматом од дана трансфера средстава, а наредне две године не може учествовати по конкурсу за расподелу средстава у смислу ове Одлуке.

Члан 15.

Ступањем на снагу ове Одлуке престаје да важи Одлука о ближим критеријумима,начину и поступку расподеле средстава Удружењима грађана („Службени лист града Ниша“,број 7/2008).

Члан 16.

Ова Одлука ступа на снагу осмог дана од дана објављивања у „Службеном листу града Ниша“.

Број :

У Гаџином Хану, дана 2018.године.

СКУПШТИНА ОПШТИНЕ ГАЏИН ХАН

 ПРЕДСЕДНИК

 Марија Цветковић